

**POROČILO**

**O IZVEDENIH AKTIVNOSTIH IZ**

**AKCIJSKEGA NAČRTA DOSTOPNOSTI**

**2021-2024 MESTNE OBČINE NOVA GORICA**

**ZA LETO 2024**

**Nova Gorica, april 2025**

**UVOD**

Mestna občina Nova Gorica (v nadaljevanju: mestna občina) je leta 2012 pridobila listino »Občina po meri invalidov«, ki jo podeljuje Zveza delovnih invalidov Slovenije. Vse od pridobitve listine pa do danes je bilo na področju izboljšanja položaja invalidov v mestni občini narejeno kar nekaj korakov v pravo smer in realiziranih kar nekaj Akcijskih načrtov občine po meri invalidov.

Aktivnosti prvega akcijskega načrta so bile usmerjene v upoštevanje različnih potreb občanov, načrtnemu razvijanju, vzpodbujanju in realizaciji dejavnosti ter ukrepov, ki so bistveno prispevale k večji kvaliteti osebnega življenja vseh invalidov in njihovih družin. Drugi akcijski načrt je doprinesel preskok v sami miselnosti zaposlenih v občinski upravi in družbi o potrebah invalidov in povezovanje med civilno družbo, javnimi zavodi, inštitucijami in občino. Utrdilo se je medsebojno sodelovanje invalidskih organizacij ter njihovo sodelovanje z ostalimi organi ter ustanovami v lokalni skupnosti. Opaziti je bilo vse večje vključevanje invalidov in invalidskih organizacij k razpravam in delavnicam za pripravo strategij in dolgoročnih projektov lokalne skupnosti.

Ker je bilo na vseh področjih opaziti, da so invalidi vključeni v obravnavo različnih problematik z možnostjo konstruktivnega in enakopravnega prispevanja k življenju v lokalni skupnosti, smo se odločili, da na področju invalidov naredimo korak dlje in aktivnosti v okviru listine Občina po meri invalidov, usmerimo v pripravo strateškega dokumenta na področju dostopnosti. Strateški načrt dostopnosti Mestne občine Nova Gorica (v nadaljevanju SND) opredeljuje kako naj občina v bodoče rešuje težave z dostopnostjo do javnih ustanov oz. prostora, informacij in storitev za vse, ki imajo težave z dostopom do prostora, informacij in storitev (ne samo za invalide). SND sledi načelom, ki jih je občina prevzela s sodelovanjem v projektu Občina po meri invalidov.

Dostopnost do prostora vključuje Smernice za zagotavljanje dostopnosti na javnih površinah, ki so sprejete v skladu z Gradbenim zakonom, ki predvideva, da lahko občina, če se dogovori z invalidskimi organizacijami nekoliko zniža zahteve za dostopnost zunanjih javnih površin, ki so zapisane v zakonodaji. V zameno za znižanje nekaterih zahtev (kot je npr. nameščanje taktilnih oznak v vaseh in naseljih, kjer te niso potrebne), se občina zaveže, da bo namenjala določena sredstva odpravljanju ovir tam, kjer je to bolj nujno, ter vključevala invalidske organizacije v postopke projektiranja javnih površin tako, da bo mogoče najti dobre rešitve, primerne za vse uporabnike.

Dostop do informacij je za uspešno rabo javnih storitev in sodelovanje v procesih v družbi zelo pomemben in za ljudi z oviranostmi največkrat tudi zelo težaven. Dostopnost informacij povezuje različna področja, od informacijske tehnologije do oblikovanja proizvodov in načrtovanja prostora ter procesov, ki potekajo v njem. Dostopnosti do informacij je neločljivo povezana z dostopnostjo prostora in dostopnostjo storitev.

Pri zagotavljanju dostopnosti do storitev za ljudi z okvarami vida in/ali sluha ter ljudi z motnjo v duševnem razvoju je predvsem pomembno izobraževanje in usposabljanje zaposlenih, ki stopajo v stik s strankami. Dostopnost storitev pomeni tudi spodbujanje razvoja in zagotavljanje kontinuiranega izvajanje programov in storitev s področij športa in rekreacije, kulture, vzgoje in izobraževanja ter zdravja, socialnega varstva in zaposlovanje za aktivno vključevanje oseb z oviranostmi v vsakdanje življenje lokalne skupnosti.

Mestna občina se je s sprejemom SND zavezala, da bo pripravila štiriletni akcijski načrt izvajanja ukrepov iz SND. Akcijski načrt dostopnosti je bil na Mestnem svetu Mestne občine Nova Gorica potrjen 11. 3. 2021 in velja za obdobje 2021-2024. Poročilo o izvedenih aktivnostih iz Strateškega načrta dostopnosti Mestne občine Nova Gorica v letu 2024 je nastalo v sodelovanju z vsemi občinskimi službami, javnimi zavodi, katerih ustanoviteljica je mestna občina, nekaterimi drugimi javnimi zavodi ter invalidskimi in nevladnimi organizacijami. Poročilo je razdeljeno na tri poglavja: dostopnost do prostora, dostopnost do informacij ter dostopnost do storitev.

1. **POGLAVJE: DOSTOPNOST DO PROSTORA**

**DOSTOPNOST DO PROSTORA:** Poglavje se nanaša na vse t.i. posege v prostor, ki jih izvaja mestna občina (vključno z vsemi organi in javnimi podjetji, katerih (so)-ustanoviteljica je) in koncesionarji, katerim je mestna občina prenesla s koncesijo določene naloge. Najprej so opisani postopki oziroma aktivnosti, ki jih morajo izvesti nosilci posameznih nalog na področju prostora, da zagotovijo skladnost posegov s SND MONG ter posebna orodja, ki jih pri tem lahko uporabljajo.

Posege v prostor v tem poglavju delimo na:

1. TRAJNE POSEGE (novogradnje, rekonstrukcije, vzdrževalna dela, odstranitev objekta, spremembe namembnosti)

2. ZAČASNE UREDITVE (preusmeritve prometa v času zapore ceste, izdaja dovoljenj za posebne rabe prostora, začasne ureditve v času trajanja prireditev)

3. OPREMLJANJE PROSTOROV IN SELITVE (opremljanje prostorov v javni rabi, selitve javnih storitev v druge lastne ali najemniške prostore)

V nadaljevanju so predstavljene izvedene aktivnosti v letu 2024.

**Aktivnosti Mestne občine Nova Gorica:**

Mestna občina Nova Gorica je v letu 2024 izvedla vrsto ukrepov za izboljšanje dostopnosti v javnih objektih in infrastrukturi. V sklopu izgradnje prizidka Zdravstvenega doma Nova Gorica je bil opravljen pregled projektne dokumentacije v fazi PZI z vidika dostopnosti, pri čemer so bila upoštevana priporočila iz Poročila o dostopnosti ZD Nova Gorica, hkrati pa je bil nadzorovan tudi sam potek izvedbe del.

Podobno je bil pregled dostopnosti izveden pri rekonstrukciji in dozidavi Osnovne šole Čepovan ter pri izvedbi prizidka učilnic na Osnovni šoli Šempas.

Pri vzpostavljanju povezanega kolesarskega omrežja Nove Gorice so bili na odsekih Cankarjeve, Delpinove ter Rejčeve ulice natančno pregledani in izvedeni projekti kolesarskih povezav z vidika dostopnosti za vse, s poudarkom na prehodih med peš in kolesarskimi potmi, z izvedenimi oznakami taktilnega sistema ter prilagojenimi znižanimi robniki.

Na novo postavljen je bil tudi javni WC, ki je prilagojen za vse ranljive skupine, vključeno ima previjalnico, dostopen je tako za otroške kot za invalidske vozičke ter je opremljen s taktilnimi oznakami.

Opravljene so bile presoje projektne dokumentacije za gradbeno dovoljenje (DGD) in identificirane možnosti za izboljšanje dostopa za funkcionalno ovirane osebe za izgradnjo poslovilne vežice pri cerkvi Sv Trojice v Kromberku.

V okviru urejanja dostopnosti do Rafutskega parka je bila pregledana PZI dokumentacija iz vidika univerzalne dostopnosti glede možnosti zagotavljanja dostopnosti v zavarovanem območju kulturne dediščine.

Iz vidika dostopnosti je bila pregledana izvedbena dokumentacija tako za objekt Super 8 kot za objekt EPIC.

Na področju javne prometne infrastrukture so bili na križiščih Delpinova z Erjavčevo ulico, Erjavčeva ulica z Vojkovo cesto ter na Erjavčevi ulici pri spomeniku Edvarda Rusjana zamenjani zvočni semaforji ter dodani odštevalniki na prehodih za pešce.

Izvedena so bila vzdrževana dela upoštevajoč merila prilagojenosti in dostopnosti v telovadnici POŠ Kozara.

V letu 2024 so se je izvedla investicijsko vzdrževalna dela v obstoječih prostorov dnevnega centra za uporabnike prepovedanih drog. Namen projekta je, da se uporabnikom, ki se zadržujejo na območju Severno Primorske regije, zagotovi varno uporabo prepovedanih drog in novih psihoaktivni snovi. Za dosego namena projekta je bila predvidena ureditev Varne sobe za uporabo drog v obstoječih prostorih Dnevnega centra za uporabnike prepovedanih drog na Sedeje ulici v Novi Gorici.

Izvedla so se tudi obnovitvena dela v objektu NKBM, sedaj poimenovana »Nova«, kjer so se izvedla vzdrževalna dela skladno z merili dostopnosti, na vhodnem delu pa se je dodala tudi dostopna rampa.

Za izboljšanje varnosti za pešce, se je uredil pločnik v razdalji 300 m ob LC Pod Frato v naselju Prvačina.

**Aktivnosti drugih vključenih:**

Ljudska univerza Nova Gorica - LUNG

LUNG je izvedla ukrep za izboljšanje dostopnosti objektov v javni rabi. V letu 2024 so ustrezno označila vhod v stavbo s kontrastno označitvijo stopnic.

Kulturni dom Nova Gorica

V letu 2024 Kulturni dom Nova Gorica ni izvajal nobenih aktivnosti na tem področju. Kulturni dom Nova Gorica je potreben prenove, da bi ga lahko začeli nazivati invalidom dostopna in prijazna institucija. Objekt nima dostopnih toaletnih prostorov za gibalno ovirane osebe, prav tako ne omogoča dostopa do male dvorane in do vseh v njej organiziranih filmskih, glasbenih in pogovornih vsebin. Invalidom na vozičkih je onemogočen ogled dogodkov v veliki dvorani, do katere sicer lahko dostopajo preko klančine. Stavba je iz leta 1980, ko invalidi še niso bili zaznani kot ranljiva skupina in ko dostopnost le-teh do prostorov, vsebin in storitev še ni bila zakonsko definirana in pogojena. Javni zavod izpostavlja tudi problematiko Mestne galerije Nova Gorica v kletnih prostorih SNG Nova Gorica, prav tako težko dostopnega javnega prizorišča za gibalno ovirane osebe.

Zdravstveni dom Osnovno varstvo Nova Gorica (ZDOV)

V letu 2024 se je Centra za krepitev zdravja (CKZ) preselil v nove prostore stavbe Nova z urejenim dostopom za invalide in primernejšimi prostori za izvajanje dejavnosti.

Javni zavod za šport Nova Gorica

Javni zavod za šport je v letu 2024 izvedel naslednje izboljšave na področju dostopnosti in sicer:

* Kotalkališče

Ob zamenjavi vhodnih vrat se je odstranila manjša stopnica in uredila klančina za lažji dostop za invalide na vozičkih, ki v dvorani izvajajo treninge namiznega tenisa in druge dejavnosti.

* Notranji bazen

Pri izgradnji pokritega kopališča Bazen Nova Gorica so bili skladno z načrtom izvedeni naslednji pogoji za dostop oviranih oseb: izgradnja dveh parkirnih mest (ob tenis igrišču), prilagojena toaleta v vhodni avli, garderobah, dvigalo v 1.nadstropje, električni (akumulatorski) stol za vstop v bazen in prilagojeni toaletni prostori v zgornjih prostorih.

* Zunanji bazen

Pri izgradnji zimskega bazena se je izvedla klančina za dostop invalidov v letni bazen.

* Športni park

V Športnem parku trenutno ni nobenih sanitarij, ki bi bile prilagojene za invalide. V letu 2025 je v planu obnova obstoječih sanitarnih prostorov, ki predvidoma vključuje tudi ureditev dostopne klančine in wc-ja za invalide.

Od dvoran v Športnem parku je invalidom normalno dostopna le dvorana Balon. Na stadionu je invalidom normalno dostopno pokrito območje za invalide za spremljanje prireditev in dostop do atletske steze. Tribune in telovadnica Partizan v Športnem pa ne omogočajo normalnega dostopa invalidom.

* Telovadnica OŠ Milojke Štrukelj in telovadnica Prvačina

Telovadnici omogočata normalne dostop invalidom za spremljanje prireditev in športne dejavnosti.

Center za socialno delo Severne Primorska

V začetku leta 2024 je Center za socialno delo Severna Primorska poskrbel za oštevilčenje pisarn s tablicami za lažje zaznavanje/branje za slabovidne.

Medobčinsko društvo slepih in slabovidnih Nova Gorica (MDSSNG)

MDSSNG je skupaj z MONG in Zavodom Dostop opravilo preglede in svetovanja za:

* ureditev dostopnosti objektov v okviru Evropske prestolnice kulture 2025 (EPK)
* ureditev dostopnosti prostorov Nove ljubljanske banke v Novi Gorici
* ureditev dostopnosti prostorov in okolice prizidka novega zdravstvenega doma v Novi Gorici
* ureditev dostopnosti taktilne galerije v prostorih Mercator centra v Kromberku

MDSSNG je redno sodelovalo s strokovno službo MONG pri pripravi načrtov za prenove zunanjih ureditev in notranjih prostorov različnih javnih objektov.

Društvo UNITRI Nova Gorica

Društvo UNITRI Nova Gorica nima lastnih prostorov. Pisarna, ki jo ima Društvo v najemu, se nahaja v pritličju in je dostopna invalidom. Tudi prostori za dejavnosti so najemni in pri tem upoštevamo dostopnost.

Društvo za pomoč osebam s posebnimi potrebami Stara Gora

Društvo za pomoč osebam s posebnimi potrebami Stara Gora je opozorilo na težavo dostopnosti do bolnišnice in Varstveno delovnega centra Stara Gora. Cesta do bolnišnice in varstveno delovnega centra je ozka in neurejena. Nedostopnost je za funkcionalno ovirane invalide velik problem. Na Svetu za invalide Mestne občin Nova Gorica je bil sicer sprejet sklep, da Služba za okolje in prostore izdela idejni načrt do konca junija 2024, vendar se to ni zgodilo in ostaja prioritetna naloga, da se prične urejati dostopnost do bolnišničnega kompleksa Stare Gore.

1. **POGLAVJE: DOSTOPNOST DO INFORMACIJ**

**DOSTOPNOST DO INFORMACIJ:** Poglavje zajema postopke oziroma protokole, ki jih izvajalci oz. vodje projektov upoštevajo, z namenom, da bodo čim lažje in čim bolj učinkovito zagotovili izpolnjevanje zavez iz SND. Vodja projekta preveri, za kateri tip objekta/projekta/naloge gre, in v skladu s tem izvede aktivnosti, predlagane v protokolu. Opisani so tudi ukrepi, ki pripomorejo k izboljšanju dostopa do informacij.

V nadaljevanju so predstavljene izvedene aktivnosti v letu 2024.

**Aktivnosti Mestne občine Nova Gorica:**

Mestna občina Nova Gorica je v letu 2024 začela izvajati projekt DigARegion, v katerem nastopa kot vodilni partner. Projekt se osredotoča na zagotavljanje dostopnosti spletišč in mobilnih aplikacij ter ozaveščanje uporabnikov, naročnikov in snovalcev digitalnih vsebin o pomenu dostopnih informacij.

Posebna pozornost je namenjena zagotavljanju dostopnosti objav na občinskem spletišču, pri čemer se zaposlene svetuje in usmerja pri pripravi dostopnih vsebin in datotek. Hkrati se je začel tudi proces oblikovanja celostne grafične podobe MONG, katere glavni cilj je izboljšanje dostopnosti in prepoznavnosti občinskega poslovanja.

V letu 2024 je Mestna občina Nova Gorica prav tako začela prenovo uradnega spletišča, z namenom izboljšanja njegove dostopnosti za vse uporabnike.

**Aktivnosti drugih vključenih:**

Ljudska univerza Nova Gorica - LUNG

Svetovalno središče nudi vsem prebivalcem informacije in svetovanje, ki so brezplačne in zaupne. Posebne pozornosti so deležne ranljive ciljne skupine, v letu 2024 so se pod vodstvom Andragoškega centra Slovenije posvetili gluhim in naglušnim.

Kulturni dom Nova Gorica

Kulturni dom Nova Gorica je v letu 2024 optimiziral spletno stran z urejanjem prikaza vsebin za uporabnike podpornih tehnologij. V letu 2024 se je zaradi zagotavljanja skladnosti in upoštevanja smernic Zakona o dostopnosti spletišč in mobilnih aplikacij uspešno prilagodilo spletno stran, kar je potrdil in odobril tudi inšpekcijski nadzor s strani Inšpektorata Republike Slovenije za informacijsko družbo v sklopu Ministrstva za digitalno preobrazbo izveden januarja 2025.

Zavod Go!2025

Spletna stran Evropske prestolnice kulture Nova Gorica - Gorica go2025.eu, ki jo sicer upravlja EZTS GO, je bila postavljena skladno z zakonodajo EU. Dostopna je za senzorno ovirane osebe, saj ima vgrajen poseben vtičnik. Enak vtičnik je bil vgrajen tudi v posebno spletno stran go-borderless.eu, ki jo upravlja javni zavoda GO! 2025 in je namenjena predstavitvi posameznih velikih dogodkov v začetku leta 2025.

Zdravstveni dom Osnovno varstvo Nova Gorica

ZDOV je v letu 2024 zaradi zagotavljanja skladnosti in upoštevanje smernic Zakona o dostopnosti spletišč in mobilnih aplikacij v celoti prenovil spletno stran.

Javni zavod za šport Nova Gorica

V letu 2024 so pričeli s prenovo spletno stran, ki sledi smernicam Zakona o dostopnosti spletišč in mobilnih aplikacij. Spletna stran je v zaključni fazi in bo v kratkem objavljena.

Center za socialno delo Severa Primorska (CSD SPRIM)

CSD SPRIM je izvedel na področju ozaveščanja in informiranja javnosti o invalidski problematiki, vzpostavljanju sistema dolgotrajne oskrbe ter usposabljanja strokovnega osebja naslednje aktivnosti:

* v aprilu 2024 je bilo na CSD SPRIM izvedeno delovno srečanje z izvajalci osebne asistence,
* v maju 2024 je bil na MO Nova Gorica organiziran »Posvet o dolgotrajni oskrbi v  Goriški regiji in vlogi CSD«,
* od meseca januarja do marca 2024 so bile izvedene predstavitve ZDOsk-1 na kolegijih na vseh enotah CSD Severna Primorska in na kolegiju regijskega CSD Severna Primorska, s poudarkom na iskanju konkretnih rešitev na določena vprašanja ter razpravo o dilemah, ki jih prinaša ZDOsk-1,
* v mesecu marcu je bila spletna stran CSD Severna Primorska posodobljena z informacijami o dolgotrajni oskrbi,
* v mesecu marcu je bila izvedena predstavitev dolgotrajne oskrbe in pravice do oskrbovalca družinskega člana na Pokrajinski zvezi društev upokojencev Severne Primorske, program Starejši za starejše, Nova Gorica,
* v mesecu oktobru je bil pripravljen članek o dolgotrajni oskrbi in pravici do oskrbovalca družinskega člana za občinske spletne strani,
* v septembru 2024 je bilo na CSD Severna Primorska delovno srečanje VDC-jev severnoprimorske regije in enot CSD SPRIM (skrbništvo),
* v mesecu septembru in oktobru 2024 so bila organizirana skupna srečanja s CSD, občinami in izvajalci PND glede izvajanja DO na domu, vključno s podajo predlogov glede informiranja javnosti preko občinskih spletih strani in izdaje letakov.

Zveza kulturnih društev Nova Gorica

Zveza kulturnih društev Nova Gorica je samostojna in nepridobitna organizacija, ki povezuje kulturna društva s področja ljubiteljskih kulturnih dejavnosti in ima status nevladne organizacije v javnem interesu na področju kulture. V upravljanju ima prostore na ulici Gradnikove brigade 25 (»Točka ZKD«), v katerih imajo številna društva in njihove sekcije redne vaje, potekajo tudi prireditve in izobraževanja. Te prostore obiskujejo in uporabljajo tudi invalidne osebe kot člani društev, zunanji sodelavci v programih ZKD ali obiskovalci. Zgradba je prilagojena uporabi invalidov, saj ima klančino na glavnem vhodu. V letu 2023 je Mestna občina Nova Gorica uredila 2 parkirni mesti za invalidne osebe na parkirišču pred glavnim vhodom v Točko ZKD, s čimer je bistveno olajšala invalidnim osebam dostop v prostore Točke ZKD. V letu 2024 so tekli postopki za ureditev klančine za invalidne osebe tudi na stranskem vhodu v prostore Točke ZKD (v načrtu leta 2025).

Medobčinsko društvo slepih in slabovidnih Nova Gorica (MDSSNG)

MDSSNG je skupaj z Zavodom za digitalno dostopnost A11Y.si svetovalo glede dostopnosti spletnih strani in aplikacij:

* strokovni službi EPK
* MONG-u in
* Zdravstvenemu domu Nova Gorica.

Društvo UNITRI Nova Gorica

Informacije o Društvu UNITRI Nova Gorica so dostopne na spletni strani, FB, You tube, elektronski in klasični pošti, telefonsko in osebno.

1. **POGLAVJE: DOSTOPNOST DO STORITEV**

**DOSTOPNOST DO STORITEV:** V tem delu so opredeljeni vsi ukrepi, ki pripomorejo k izboljšanju dostopnosti do storitev. V skladu s SND MONG so ukrepi razdeljeni v sedem poglavij.

1. Ozaveščanje in informiranje javnosti o invalidski problematiki, usposabljanje strokovnega osebja

**Aktivnosti Mestne občine Nova Gorica:**

MONG je v letu 2024 namenila sredstva za izvedbo aktivnosti iz akcijskega načrta ukrepov iz Strateškega načrta dostopnosti za Mestno občino Nova Gorica in sicer:

* + za izvedbo 2 urnega predavanja za zaposlene v občinski upravi v zvezi z dostopnostjo pri pripravi dokumentov ter usposabljanje za pripravo dokumentov,
  + za mentoriranje in usposabljanje zaposlenega v občinski upravi za področje digitalne dostopnosti,
  + za izvedbo javnega naročila za pripravo revizije Strateškega načrta dostopnosti.

Župan MONG je ob mednarodnem dnevu invalidov sprejel predstavnike invalidskih organizacij in društev ter člane Sveta za invalide Mestne občine Nova Gorica. Sprejem je bila priložnost za izmenjavo mnenj, predstavitev delovanja posameznih društev ter **oblikovanje načrtov za prihodnost. Novica o sprejemu je bila objavljena na občinski spletni strani.**

**Aktivnosti drugih vključenih:**

Varstveno delovni center Nova Gorica

Varstveno delovni center Nova Gorica je na področju usposabljanja strokovnega osebja izvedel naslednje aktivnosti:

* v mesecu maju predavanje in delavnica »Pristop do oseb z okvaro vida« v izvedbi Metke Pavšič, socialne delavke in osebe z okvaro vida,
* v mesecu oktobru predavanje in delavnica »Potrebe oseb z gluhoslepoto«, Združenje gluhoslepih Slovenije Dlan.

Društvo paraplegikov severne Primorske

Društvo paraplegikov severne Primorske je imelo intervju na radiu Robin, kjer so predstavili njihove Socialne programe. V glasilu »Občasnik« in na spletni strani »www.paraplegiki-primorske.si« so redno informirali članstvo o tekoči problematiki, o spremembah zakonodaje o možnosti uveljavljanja pravic iz Zakona o pokojninskem in invalidskem zavarovanju, Zakona o zdravstvenem varstvo in zdravstvenem zavarovanju, Zakon o RTV naročnini, Zakon o pravilih cestnega prometa. Članom so vse leto nudili veliko splošnih in podpornih informacij.

Društvo KO-Rak.si

Javnost so o različnih temah redno obveščali preko sporočil za medije, novinarskih konferenc, objav na Facebooku in spletni strani www.ko-rak.si (teme: 12 nasvetov Evropskega kodeksa proti raku, tobak, kajenje in rak pljuč, rak mod in drugi moški raki, HPV in rak materničnega vratu, rak debelega črevesa in danke, melanom, rak dojk, gibanje in telesna teža, …).

Izvedli so tudi več usposabljanj strokovnega osebja in sicer:

- 26.2. strokovno srečanje na temo raka pljuč in presejalnega programa

- 28.5. strokovno srečanje na temo melanoma

- 18.9. strokovno srečanje Briški izzivi (hemato-onkologija)

- 7.10. strokovna okrogla miza na temo raka dojk

- 28.11. strokovno srečanje na temo urogenitalnih rakov

Društvo Primorski Sonček

V letu 2024 se je Severnoprimorsko društvo za cerebralno paralizo preimenovalo v Primorsko društvo za cerebralno paralizo ali skrajšano Društvo Primorski Sonček.

Medobčinsko društvo slepih in slabovidnih Nova Gorica (MDSSNG)

MDSSNG je kontinuirano informiralo javnost v različnih medijih o potrebah, dogodkih in aktivnostih slepih in slabovidnih. Izvedli smo izobraževalne delavnice o osebah z okvarami vida ter njihovih posebnih potrebah za pedagoški kader in študente Fakultete za družbene študije v Novi Gorici.

Njihov tiflopedagog Peter Rot, je izvedel posebne izobraževalne delavnice o potrebah oseb z okvarami vida za ustanove in posameznike, ki sodelujejo pri projektu tipne galerije Evropske prestolnice kulture z razstavo *Umetnost onkraj vidnega* (Pedagoško fakulteto Univerze na Primorskem, Akademijo za likovno umetnost in oblikovanje Univerze v Ljubljani ter umetnike, ki so prispevali svoja dela za razstavo).

Oktobra 2024 so sodelovali na konferenci *Vključujoča in dostopna družba – VIDD*, ki jo je v NLB Centru inovativnega podjetništva v Ljubljani pripravil Zavod Iskriva, Zavodom Vozim in podjetjem Arctur, Turizem 4.0. Na konferenci so poleg predsednika MDSSNG sodelovali še: župan MONG Samo Turel, Andreja Albreht iz Zavoda Dostop, David Kožuh iz Goriškega muzeja, Andrea Bellavite, direktor bazilike iz Ogleja, Urška Starc Peceny, vodja razvoja in oddelka Turizem 4.0 v podjetju Arctur ter tako v sklopu »*Investicija v razvoj«* predstavili Novo Gorico kot zgled dobre prakse vključujočega načrtovanja, ki upošteva različne ravni dostopnosti – od javnih objektov, muzejev do digitalnih vsebin.

Društvo gluhih in naglušnih severne Primorske

Društvo gluhih in naglušnih severne Primorske je v lanskem letu izvedlo:

* predstavitev gluhote in naglušnosti na 2. seji STRATEŠKEGA SVETA partnerjev za svetovalno dejavnost v IO v Goriški regiji (na LUNG)
* delavnice v sodelovanju z LUNG: skupinski pristop informiranja in svetovanja za gluhe in naglušne odrasle in
* delavnice znakovnega jezika in ozaveščanje o gluhoti na osnovnih šolah, vrtcih.

Društvo je izdalo tudi glasilo »Tihi utrinki«.

Društvo vojnih invalidov Severne Primorske

V društvu vojnih invalidov Severne Primorskeso izdali publikacijo »Pozdrav pomladi«, ki jo prejmejo vsi člani in druge sorodne organizacije ter člani Kluba prijateljev bolnic Pavla in Franja. Izdelali so zemljevid partizanskih sanitetnih postaj na Severnem Primorskem, zemljevid je na ogled na sedežu društva. Vzpostavili so spletne strani Društva vojnih invalidov Severne Primorske, ki je še v fazi nadgradnje. Postavljena spletna stran zasleduje tri cilje in sicer: »Kdo smo?; Kaj delamo?, ter vodenje obiskovalca – invalida pri pridobivanju pravic iz podporne zakonodaje (Zakon o vojaških invalidih, Zakon o pokojninskem in invalidskem zavarovanju, zakon z zdravstvenem zavarovanju, zakon o RTV Slovenije, zakon o prometu-parkirna karta in zakon o enakih možnosti – podporni pripomočki). Vzpostavili so spletno podstran (partizanske bolnišnice in sanitetne postaje) preko katerih bodo pridobili pričevanje takratnega bolniškega osebja, takratnih varovancev, bolnikov in ranjencev, sinov in vnukov. Iz teh drobnih pričevanj si želijo vzpostavili spomine in predstavitve partizanskega zdravstva v obdobju 2. svetovne vojne.

Društvo za pomoč osebam s posebnimi potrebami Stara Gora

Društvo je s svojim predstavnikom sodelovalo pri ozaveščanju o težavah v telesnem in duševnem razvoju na stojnici pred ZD Nova Gorica. Seznanjalo je tudi s problematiko Zakona o pacientovih pravicah na tem področju.

ŠENT – Goriška regija

ŠENT – Goriška regija: zaposleni iz 6 različnih programov so predstavljali mrežo socialno varstvenih storitev in programov za duševno zdravje različnim ciljnim skupinam: Študentom PeF – Koper, študentom PeF Ljubljana, študentom FSD, študentom MF, predstavnikom EZTS, študentom Fakultete za uporabne družbene študije, predstavnikom raziskovalno-projektnega oddelka za deinstitucionalizacijo IRSSV, aktivu strokovnih delavcev URSIKS, mreži CPZOPD, zaposlenim na CZOPD, ter laična in strokovna javnost v okviru lokalnih dogodkov. Izvedeno je bilo več strokovnih usposabljanj za svoje zaposlene za delo z različnimi ranljivimi skupinami ter spoznavanje njihov potreb. Javnost so osveščali o potrebah, dogodkih in aktivnostih preko sporočil za medije, objav na socialnih omrežjih in spletni strani sent.si. Novembra so skupaj z MONG organizirali otvoritev novega programa Goriška varna soba, ki so se ga udeležili različni deležniki iz lokalnega, nacionalnega ter mednarodnega prostora.

1. Zdravstveno varstvo in rehabilitacijski programi, skrb za zdravje

**Aktivnosti Mestne občine Nova Gorica:**

MONG je v letu 2024 izvedla Javni razpis za sofinanciranje programov in projektov s področja socialnih dejavnosti v Mestni občini Nova Gorica za leti 2024 in 2025. Na javnem razpisu se sofinancirajo programi in projekti treh sklopov in sicer:

* programi in projekti namenjeni invalidom in bolnikom (programi in projekti, ki ljudem z različnimi oblikami invalidnosti omogočajo, da se vključujejo v okolje, jim nudijo podporo pri povečanju neodvisnega življenja oziroma jim lajšajo življenje z invalidnostjo, programi in projekti svetovanja, pomoči in rehabilitacije, namenjeni različnim kroničnim bolnikom in uporabnikom posameznih zdravstvenih storitev, programi in projekti namenjeni ozaveščanju o boleznih in preventivi),
* Humanitarni in socialni programi in projekti (programi in projekti, ki blažijo posledice revščine in odpravljajo socialne in druge stiske posameznikov, programi in projekti, ki osebam z dolgotrajnimi težavami v duševnem zdravju omogočajo vključevanje v okolje ter drugi programi in projekti s področja varovanja duševnega zdravja, programi medgeneracijskih in drugih skupin za samopomoč ter drugi programi, ki v lokalnem okolju skrbijo za zmanjšanje socialne izključenosti posameznih skupin občanov) in
* Drugi socialni programi in projekti (programi in projekti upokojenskih društev, drugi programi in projekti s področja socialne dejavnosti, ki dokazujejo vsebinsko učinkovitost (kot na primer družabna srečanja, obiski in obdaritve članov, jubilantov ipd. )

MONG si je prislužila plaketo in naziv »Občina zdravja 2024«, ki jo podeljuje Nacionalni inštitut za javno zdravje. Priznanje smo prevzeli na slavnosti podelitvi nagrad **Zlati kamen 19. marca 2024, kot občina, ki je bila prepoznana kot** **najbolj aktivna v pristopih za izboljšanje zdravja svojih prebivalcev in kot občina, ki uspešno krepi** občutek skupnosti, spodbuja kulturni, socialni in gospodarski razvoj ter s tem pomembno vpliva na kakovost življenja in zdravje njenih prebivalk in prebivalcev. Mestna občina Nova Gorica je med občinami finalistkami izstopala z izjemno širokim naborom aktivnosti za zdravje in z jasno usmerjenostjo v skupnostni pristop k zdravju in sicer:

* s številnimi strukturami, ki povezujejo občino in prebivalce, vladne in nevladne organizacije,
* aktivnostmi na področju zelenega prehoda in trajnostne mobilnosti (z željo zmanjšanja uporabe avtomobilom in prehoda na druge oblike prevoza),
* nenehnim izboljšanjem kazalnikov zdravja (med katerimi lahko izpostavimo nižjo bolniško odsotnost z dela kot drugod v Sloveniji, znižanje stopnje samomorilnosti skupaj z ustrezno porabo zdravil za zdravljenje duševnih motenj ter izrazito rast odzivnosti v presejalna programa ZORA in DORA), ki je tudi pokazatelj dostopnosti in uspešnosti preventivnih programov v lokalni skupnosti.

Ob svetovnem dnevu zdravja, ki ga vsako leto obeležujemo 7.4, je Mestna občina Nova Gorica skupaj z Mladinskim centrom Nova Gorica, Zdravstvenim domom Osnovno zdravstvo – Centrom za krepitev zdravja Nova Gorica, NIJZ OE Nova Gorica, Društvom Ko-Rak.si in Športno zvezo Nova Gorica pripravila »Festival zdravja«, ki je poteka od 8.4. do 14.4.2024.  Osrednji dogodek Festivala zdravja je predstavljal Sejem zdravja na Bevkovem trgu, kjer so različni javni zavodi, organizacije in nevladne organizacije predstavili programe, vzgojno-izobraževalne vsebine in svetovanja, ki so prebivalcem lokalne skupnosti v pomoč pri skrbi za zdravje.

**Aktivnosti drugih vključenih:**

Varstveno delovni center Nova Gorica

Varstveno delovni center Nova Gorica je za svoje zaposlene izvedel več delavnic na temo »Temeljni postopki oživljanja z uporabo AED«. Izobraževanje so izvedli zaposleni iz Centra za krepitev zdravja.

Uporabniki VDC Nova Gorica sodelujejo v Specialni olimpijadi Slovenije. Tako skrbijo tudi za ohranjanje psihofizičnih sposobnosti in vsesplošno socializacijo oseb z motnjami v duševnem in telesnem razvoju. Meseca maja so sodelovali na regijskih igrah Specialne olimpijade Slovenije v Briščikih pri Trstu, novembra pa so se udeležili državnih iger MATP Specialne olimpijade Slovenije na Igu namenjenim osebam s težko ali kombinirano motnjo v duševnem razvoju.

Varstveno delovni center Nova Gorica sodeluje z Društvom Tačke pomagačke. Terapevtski pari obiskujejo tako uporabnike z motnjo v duševnem razvoju kot osebe po poškodbi glave, srečanja potekajo večkrat mesečno v enotah Goriški center, Solkan, Stara Gora ter Center Trnovo. Sodelujejo tudi čezmejno z društvom »Circolo ippico Preval« iz Italije, kjer za njihove uporabnike poteka ježa konj.

Društvo paraplegikov severne Primorske

V sklopu Zveze paraplegikov Slovenije članom omogočajo 1x letno obnovitveno rehabilitacijo. Članom omogočajo tudi kopanje v bazenih, ter jih spodbujajo k vključevanju v športne dejavnosti.

Društvo KO-Rak.si

17. 5. 2024 so organizirali tradicionalno vsakoletno ambulanto za brezplačne preglede kožnih

znamenj.

Društvo Primorski Sonček

Društvo je izvedlo dve terapevtski poletni koloniji. Prvo v zdravilišču Laško, drugo pa v Elerjih nad Ankaranom. Izvedene so bile aktivnosti za vse udeležence. Spremljevalci so poskrbeli za otroke, ki so vsak dan bili deležni fizioterapije. Za starše pa so bila organizirana predavanja z diskusijo, druženja v bazenu s fizioterapijo, pohodi in obisk muzeja. muzeja. V dopoldanskem času sta vsak dan po dva starša pomagala pri varstvu in aktivnostih otrok. V Elerjih so bile aktivnosti podobne. Poleg spremljevalcev in fizioterapevta, je bila vseskozi prisotna animatorka za otroke, katero so otroci lepo sprejeli. V sklopu kolonije v Elerjih je bil organiziran tudi ribji piknik na ladji s panoramsko vožnjo in postankom za kopanje v morju, kateremu so se tudi ostali člani društva.

Medobčinsko društvo slepih in slabovidnih Nova Gorica (MDSSNG)

MDSSNG je izvajalo

* osebno asistenco po Zakonu o osebni asistenci
* rehabilitacijo oseb z okvarami vida v domačem okolju.

Društvo UNITRI Nova Gorica

Za dogodke izven Nove Gorice je društvo organiziralo ustrezen prevoz.

Društvo vojnih invalidov Severne Primorske

Društvo vojnih invalidov Severne Primorske je v okviru tega posebnega socialnega programa vojnim invalidom sofinanciralo zdraviliške storitve oziroma namestitev v naravnih ali klimatskih zdraviliščih, prehrano ter terapevtske storitve po predlogu osebnega zdravnika ali specialista. Ohranjevanje zdravja in zdravljenje je bilo stacionarno z bivanjem v zdravilišču ali dnevno opravljanje terapij v zdravilišču brez bivanja ali pri specialistu, ki opravlja tovrstne storitve. Sofinanciranje teh storitev je temeljilo na upoštevanju Pravilniku o merilih za sofinanciranje posebne pomoči in vključevanja uporabnikov v posebne socialne in druge programe ZDVIS in društev vojnih invalidov. Vojni invalidi so preko društva koristili terapije pri specialistih v Novi Gorici in Solkanu. Koristili so tudi kapacitete v zdravilišču Laško in Čatežu.

ŠENT – Goriška regija

ŠENT, Dnevni center za ljudi s težavami v duševnem zdravju Nova Gorica redno izvaja različne aktivnosti za izboljšanje telesnega in duševnega zdravja (delavnice na temo duševnega zdravja, vaje za krepitev spomina, vestibularne vaje, športno-rekreativne dejavnosti), organizirali so predavanja na temo delovanja možganov, zdrave komunikacije in premagovanja anskioznosti. Aktivno so sodelovali na dogodkih kot so Festival zdravja ter Festival duševnega zdravja.

Programi zmanjševanja škode (Terensko delo z uporabniki prepovedanih drog, Dnevni center za uporabnike prepovedanih drog, Goriška varna soba) zmanjšujejo zdravstveno in socialno škodo ter tveganja pri ljudeh, ki uporabljajo droge. V programih delujeta dve diplomirani medicinski sestri, ki sta formalno zaposleni v Zdravstvenem domu Nova Gorica, s katerim Šent konzorcijsko sodeluje.

1. Strokovno – podporne službe in pripomočki

**Aktivnosti Mestne občine Nova Gorica:**

MONG je zagotavljala sredstva za socialnovarstvene storitve pomoč družini na domu in institucionalno varstvo.

**Aktivnosti drugih vključenih:**

Društvo paraplegikov severne Primorske

V sklopu posebnega socialnega programa omogočajo njihovim socialno ogroženim članom pomoč pri odpravljanju njihovih stisk na socialnem, zdravstvenem in stanovanjskem področju.

Medobčinsko društvo slepih in slabovidnih Nova Gorica (MDSSNG)

Za osebe z okvarami vida in njihove svojce je MDSSNG izvajalo rehabilitacijske storitve za čim bolj kakovostno in neodvisno življenje. Zanje so v septembru 2024 izvedli tridnevno rehabilitacijsko delavnico. Skozi vse leto so jim pomagali pri uveljavljanju pravice do nabave tehničnih pripomočkov prek Zavoda za zdravstveno zavarovanje Slovenije in upravne enote.

Društvo za pomoč osebam s posebnimi potrebami Stara Gora

Društvo je v letu 2024 kupilo za Oddelek invalidne mladine in rehabilitacije Stara Gora in Varstveno delovni center v Stari Gori pripomočke pri izvajanju rehabilitacije invalidne mladine. Delovne pripomočke je društvo nabavilo še za varovance VDC Nova Gorica in Trnovo. Kupljeni delovni pripomočki pripomorejo k vsakodnevni rehabilitaciji invalidnih otrok in invalidne mladine.

ŠENT – Goriška regija

ŠENT – je v okviru tekočega, rednega vsakodnevnega izvajanja socialnovarstvenih programov in

Zaposlitvenega centra izvajal programe: Stanovanjska skupina za mlade s težavami v duševnem zdravju, Dnevni center za osebe s težavami v duševnem zdravju, Dnevni center za uporabnike prepovedanih drog, Terensko delo z uporabniki prepovedanih drog, Zavetišče za brezdomce, zaposlitveni center ŠentValid ter Goriška varna soba.

1. Vzgoja in izobraževanje

**Aktivnosti Mestne občine Nova Gorica:**

MONG je v letu 2024 izvedla triletno javno naročilo za dnevni prevoz otrok s posebnimi potrebami, ki imajo odločbo o usmeritvi v Osnovno šolo Danila Lokarja in CIRIUS Vipava. Prevoz brezplačno koristijo otroci, ki imajo prijavljeno bivališče v MONG. Na prevozu je zagotovljen spremljevalec. V primeru, da bi se pojavila dodatna potreba za prevoz otrok na invalidskem vozičku, imamo v javnem naročilu zagotovljeno dodatno prilagojeno vozilo (s klančino in varnostnimi pasovi za pripenjanje vozička) za prevoz 2-eh otrok na invalidskem vozičku.

**Aktivnosti drugih vključenih:**

OŠ Kozara Nova Gorica

V enoti vrtca je organiziran oddelek prilagojenega programa za predšolske otroke, v katerega je vključenih pet otrok. V oddelku je na voljo še eno prosto mesto za otroka s posebnimi potrebami.

Vrtec Nova Gorica

V enoti Kekec je organiziran oddelek prilagojenega programa za predšolske otroke, v katerega so vključeni tri otroci. V oddelku so na voljo še tri prosta mesta za otroke s posebnimi potrebami.

Ljudska univerza Nova Gorica – LUNG

Na LUNG-u so v letu 2024 izvedli številne aktivnosti za ranljive ciljne skupine, in sicer: Potopisno predavanje, barvanje mandal, uporaba pametnega telefona, kvačkanje in pletenje, klekljanje, pogovorne skupine za osebe z osteoporozo, pogovorna skupina za osebe po možganski kapi, pevski zbor, ustvarjalne delavnice, druženja ob harmoniki, umovadba, Srečanja »Citre za dušo in telo«, Mesečna vadba Tai chi-qigong, Jutranja telovadba in pohodi, Delavnice izdelave naravnega repelenta in sončne kreme, Učna pomoč za otroke in mladostnike - zlasti priseljence, Terapevtske likovne delavnice, Tibetanska joga. plesna srečanja in plesna terapija (v sodelovanju z DUNG, DSO Vrtojba in VDC Nova Gorica), svetovalnica za uporabo pametnega telefona in računalnika, Predstavitve in delavnice v okviru Tednov vseživljenjskega učenja.

Dve udeleženki Večgeneracijskega centra sta se udeležili Erasmus+ mobilnosti starejših – v Istanbulu sta spoznavali tehniko Alufolija art. Nato sta v Novi Gorici za starejše in invalide izvedli delavnice, na katerih so udeleženci izdelali voščilnice in druge izdelke v omenjeni tehniki.

Na seji Strateškega sveta za svetovalno dejavnost v izobraževanju odraslih v Goriški regiji so imeli Predstavitev Društva gluhih in naglušnih Severne Primorske (DGNSP) ter gluhote in naglušnosti v Goriški regiji ter razpravljali o možnostih večjega vključevanja gluhih in naglušnih v različne oblike izobraževanja ter posluževanja svetovalne dejavnosti v izobraževanju odraslih. Izvedli so tudi dve delavnici v zvezi s svetovalno dejavnostjo na DGNSP za gluhe in naglušne.

Društvo paraplegikov severne Primorske

Na osnovni šoli Kozara so imeli dve predavanji o paraplegiji, ter soočanje z njo. Predstavili so pomen vključevanja paraplegikov v vsakdanje življenjem, ter v družbene in športne dejavnosti.

Društvo KO-Rak.si

Tekom leta so izvedli več predavanj za dijake (Ekonomska šola Nova Gorica, Gimnazija Ajdovščina) in delavnic za OŠ (OŠ Bilje, OŠ Solkan, OŠ Vipava) na temo HPV in na splošno o zdravju ter preprečevanju raka (12 nasvetov Evropskega kodeksa proti raku).

Medobčinsko društvo slepih in slabovidnih Nova Gorica (MDSSNG)

MDSSNG je za svoje člane skozi vse leto 2024 izvajalo izobraževanja za uporabo sodobne informacijsko-komunikacijske tehnologije.

Šolam, ki jih obiskujejo tudi otroci in mladostniki z okvarami vida, je tiflopedagog Peter Rot svetoval glede najrazličnejših problemov, ki se pri tem odpirajo.

Društvo UNITRI Nova Gorica

Društvo UNITRI Nova Gorica je nevladna organizaciji, namenjena izobraževanju odraslih oseb. Nudi možnosti organiziranega izobraževanja po vsakoletnem programu (Tečaji tujih jezikov za različne stopnje zahtevnosti, digitalno usposabljanje, različni programi s področja zgodovine, zemljepisa, kulturne dediščine, … ). Društvo UNITRI Nova Gorica je aktivno sodelovalo z LUNG Nova Gorica.

Društvo vojnih invalidov Severne Primorske

V društvu vojnih invalidov Severne Primorske so za člane izvedi digitalno opismenjevanje, kar predstavlja nove načine opravljanja nujnih življenjskih funkcij (e-bančništvo; komunikacije preko e-maila, naročanje blaga preko spletnih trgovin, vlaganja vlog za javne storitve.) Izvajali so tudi vsakoletna predavanja s področja zdravstvene tematike.

ŠENT – Goriška regija

ŠENT, Stanovanjska skupina za mlade je spodbujala mladostnike vključene v program v dokončanje izobrazbe.

Dnevni center za ljudi s težavami v duševnem zdravju je redno izvajal delavnice vseživljenjskega učenja, z namenom pridobivanja veščin za samostojno življenje v domačem okolju. Uporabnike so spodbujali k vključevanju v neformalne oblike izobraževanja, ki jih izvaja LUNG (digitalno opismenjevanje). V okviru programov zmanjševanja škode – Dnevni center za uporabnike prepovedanih drog in Terensko delo z uporabniki prepovedanih drog, so zaposleni na redni ravni omogočali učenje socialnih veščin ciljne skupine in po potrebi sodelovali z zunanjimi izvajalci, ki so prispevali k vzgoji in izobraževanju.

1. Delo, zaposlitev, materialna in socialna varnost

**Aktivnosti Mestne občine Nova Gorica:**

MONG je izpolnjevala kvoto zaposlovanja invalidov, ki jo določata Zakon o zaposlitvenih rehabilitaciji in zaposlovanju invalidov in Uredba o določitvi kvote. Kvota je predpisani oziroma obvezni delež invalidov, ki jih je delodajalec, zavezanec za kvoto, dolžan zaposliti. Določa se jo glede na celotno število zaposlenih in glavno dejavnost delodajalca. Na dan 31.12.2024 je bilo v MONG 94 zaposlenih, od katerih so tri invalidne osebe.

Občankam in občanom je bila za premostitev trenutne materialne ogroženosti, v skladu z Odlokom o občinskih denarnih socialnih in drugih pomočeh v Mestni občini Nova Gorica, na voljo tudi občinska denarna socialna pomoč.

**Aktivnosti drugih vključenih:**

Zavod RS za zaposlovanje, OE Nova Gorica

Zavod RS za zaposlovanje, OE Nova Gorica (v nadaljevanju: ZRSZ) je v letu 2024 izvajal naslednje aktivnosti:

* informativne delavnice za novo prijavljene brezposelne osebe (delavnice so potekale na daljavo preko MS teams)
* sodelovanje ZRSZ pri zaposlovanju brezposelnih invalidov (soočenja z delodajalci, predselekcije kandidatov, predstavitve delovnih mest) / ZRSZ,
* vključevanje brezposelnih invalidov v aktualne programe APZ/ ZRSZ,
* računalniško opismenjevanje brezposelnih invalidov/ ZRSZ,
* izvedba krajših modularnih delavnic za uporabo portala PoišliDelo.si, pripravo življenjepisa, priprava na zaposlitveni razgovor/ ZRSZ
* zdravstveno zaposlitveno svetovanje/ ZRSZ,
* rehabilitacijsko svetovanje, aktivno sodelovanje z izvajalci zaposlitvene rehabilitacije (IP Posočje d.o.o., Racio d.o.o., URI Soča) , rehabilitacijske komisije, priprava ocen zaposlitvenih možnosti za brezposelne in zaposlene invalide/ ZRSZ,
* sodelovanje z društvi, invalidskimi podjetji, zaposlitvenim centrom in drugimi deležniki s področja zaposlovanja invalidov/ ZRSZ,
* sodelovanje s CSD pri obravnavi skupnih strank, izvajanje timskih obravnav in komisij za ugotavljanje začasne nezaposljivosti,

Varstveno delovni center Nova Gorica

Varstveno delovni center Nova Gorica že več kot trideset let nudi podporo integrirano zaposlenim uporabnikom. Najdlje časa sta zaposleni uporabnici v Domu upokojencev Gradišče oz. v Splošni bolnišnici dr. Franca Derganca. Trije uporabniki so zaposleni v trgovini OBI Nova Gorica. V letu

so pogodbe tudi obnovili ter omogočili uporabnikom višje nagrade za opravljeno delo.

Društvo paraplegikov severne Primorske

Članom so razdeljevali materialno in socialno pomoč za premagovanje stiske.

Društvo gluhih in naglušnih Severne Primorske

Izvajali so aktivnosti PSP usposabljanje za življenje in delo ter preprečevanje socialne izključenosti oseb z okvaro sluha (vključuje indivdualno svetovanje osebam z okvaro sluha in svojcem). S podjetjem Racio d.o.o. in ZRSZ so sodelovali pri zaposlitveni rehabilitaciji oseb z izgubo sluha.

Medobčinsko društvo slepih in slabovidnih Nova Gorica (MDSSNG)

MDSSNG je na Zavodu za zaposlovanje izvedlo delavnico za invalidne iskalce zaposlitve.

Društvo vojnih invalidov Severne Primorske

V Društvu vojnih invalidov Severne Primortske sta zaposleni dve dellavki, ki imata status invalida III. kategorija (ena delavka ej vključena v program javnih del, ki jo sofinancira Mestna občina Nova Gorica. Pretežni del vojnih invalidov (mirnodobnih in vojnih) je upokojenih. Ocenjujejo, da je 10% vojnih invalido vključenih v institucionalno varstvo. Veliko jih živi v enočlanskih gosodinjstvih.

Društvo za pomoč osebam s posebnimi potrebami Stara Gora

Društvo je aktivnosti usmerilo predvsem pri obisku svojcev hospitaliziranih otrok. Aktivnosti je društvo podprlo v finančni in fizični obliki.

ŠENT – Goriška regija

ŠENT, Zaposlitveni center ŠentValid: delovanje zaposlitvenega centra in sodelovanje z delodajalci na področju zaposlovanja invalidov (10 invalidov in 4 mentorji) in omogočanje uveljavljanja kvotnega zaposlovanja invalidov.

1. Družinsko življenje in spoštovanje osebne integritete

**Aktivnosti Mestne občine Nova Gorica:**

MONG je na podlagi javnega razpisa za sofinanciranje brezplačnih prevozov za starejše GO Šofer zagotovila sredstva za izvajanje brezplačnih prevozov za starejših od 65, ki jih opravlja MDSSNG. Poleg tega je MONG iz sredstev javnega razpisa za sofinanciranje programov in projektov s področja socialnih dejavnosti v MONG v manjšem obsegu sofinancirala še prevoze invalidov na vozičkih, ki jih izvaja Društvo paraplegikov severne Primorske ter prevoze za slepe in slabovidne, ki jih izvaja MDSSNG.

**Aktivnosti drugih vključenih:**

Društvo paraplegikov severne Primorske

Društvo paraplegikov v okviru socialnega programa Prevozi, nudi članom društva ter tudi ostalim gibalno oviranim osebam prevoze z prilagojenim vozilo in s tem zagotavlja kvalitetno pomoč pri premagovanju gibalnih ovir. Vse leto so z delavnicami in druženji krepili medsebojno pomoč in nudili izmenjavo medsebojnih izkušenj.

Medobčinsko društvo slepih in slabovidnih Nova Gorica (MDSSNG)

MDSSNG je v letu 2024 za slepe in slabovidne ter starejše od 65 let iz Mestne občine Nova Gorica izvajalo prevoze in spremljanje v okviru programa Pomoč pri premagovanju gibalnih in komunikacijskih ovir. Poleg tega so izvajali socialnovarstveno storitev GO ŠOFER – brezplačne prevoze za starejše od 65 let iz Mestne občine Nova Gorica, ki nimajo možnosti prevoza, za nujne vsakodnevne opravke (obisk zdravnika, javnih ustanov, banke, trgovine ipd.). Sredstva za izvajanje brezplačnih prevozov za starejše je zagotovila Mestna občina Nova Gorica na podlagi Javnega razpisa za sofinanciranje brezplačnih prevozov za starejše.

Društvo vojnih invalidov Severne Primorske

Starostna struktura vojnih invalidov v društvu je zelo visoka. Preko 70% vojnih invalidov je starejših od 90 let, kar od društva zahteva veliko dela v okviru prostovoljne socialne mreže na terenu. Za te invalide v društvu poskrbijo tako, da jim zagotovijo vse pravice iz naslova podporne zakonodaje. V društvo so prav tako poskrbeli za družinske upravičence preminulih vojnih invalidov (vdove in vdovce).

ŠENT – Goriška regija

ŠENT, Terensko delo z uporabniki nedovoljenih drog: v letu 2024 je delovala skupina Zasvojc.si, - skupina za samopomoč in samorazvoj svojcev uporabnikov prepovedanih drog. V sklopu istega programa je delovala skupina Podporc.Si, ki je namenjena samopomoči ter samorazvoju ljudi z izkušnjo uporabe drog oz. zasvojenosti.

V Dnevnem centru za ljudi s težavami v duševnem zdravju je zaživela Skupina za samopomoč za svojce z namenom nudenje medsebojne pomoči in podpore.

1. Kultura, šport rekreacija, religija

**Aktivnosti Mestne občine Nova Gorica:**

Mestna občina Nova Gorica je tudi v letu 2024 sofinancirala področje športa invalidov. Prijavilo se je 7 izvajalcev med katere je bilo razdeljenih 5.400,00 EUR za sofinanciranje uporabe športnih površin in strokovnega kadra.

Že drugo leto zapored je bil v sklopu Javnega razpisa za sofinanciranje programov športa v Mestni občini Nova Gorica razpisan program Športna vzgoja otrok in mladine s posebnimi potrebami na katerega se je prijavil 1 izvajalec in kateremu so bila odobrena sredstva v višini 1.350,00 EUR za sofinanciranje uporabe športnih površin strokovnega kadra.

Poleg sofinanciranja programov pa so bila odobrena sredstva za invalide tudi v okviru sofinanciranja organizacij večjih športnih prireditev. Sredstva so pridobili Društvo vojnih invalidov. Medobčinsko društvo slepih in slabovidnih severne Primorske ter Društvo gluhih in naglušnih severne Primorske.

V okviru programa Vadba za starejše, ki se izvaja pod okriljem Javnega zavoda za šport smo v letu 2024 namenili 6.000,00 EUR za sofinanciranje stroškov uporabe bazena, strokovnega kadra in rekvizitov. Program zajema udejstvovanje starejših med katerimi so tudi invalidi v različnih športnih panogah predvsem z namenom krepitve telesne aktivnosti.

Zaposleni občinske uprave so se udeležili nekaterih dobrodelnih prireditev (npr. Tečem, da pomagam, Goricatlon..) ali kot prostovoljci pomagali ranljivim skupinam.

**Aktivnosti drugih vključenih:**

Kulturni dom Nova Gorica

Kulturni dom Nova Gorica je v letu 2024 vpeljal koriščenje Evropske kartice ugodnosti za invalide. Imetnikom kartice (z izjemo tistih na invalidskih vozičkih) je omogočen brezplačen vstop na dogodke v organizaciji Kulturnega doma Nova Gorica. Omogočamo tudi brezplačen vstop za spremljevalce invalidnih oseb (1 spremljevalec/1 invalidna oseba). Kot aktivnost na področju dostopnosti štejejo tudi 2 brezplačna abonmaja Filmskega gledališča, ki ju od leta 2015 podarjajo Dnevnemu centru ŠENT Nova Gorica. V letu 2024 so v dogovoru z Društvom OKO (organizacijo staršev, prostovoljcev in strokovnih delavcev, katere poslanstvo je, da pomaga otrokom, mladostnikom in odraslim z avtizmom) namenili 2 prosta sedeža za brezplačen ogled filma v mali dvorani.

Slovensko narodno gledališče Nova Gorica

V Slovenskem narodnem gledališču Nova Gorica so invalidom tudi v letu 2024 omogočili 20% popusta pri nakupu vstopnic, obenem pa so večkrat omogočili tudi brezplačen ogled za VDC Nova Gorica, Cirius Vipava, Cirius Vipava - enota Stara Gora ter Društvi Šent in Ozara.Za osebe na invalidskih vozičkih je urejen dostop tako v veliko kot v malo dvorano.

Javni zavod za šport Nova Gorica

Športne objekte in površine, ki jih ima javni zavod v upravljanju, koristi več invalidskih organizacij. Uporabniki notranjega in zunanjega bazena so Medobčinsko društvo invalidov Severne Primorske, Severno primorsko društvo za cerebralno paralizo, Goriško društvo za osteoporozo, Društvo Sožitje Ajdovščina – Vipava in drugi. Za invalide je cena vstopnic znižana, starši otrok Društva Sožitje Ajdovščina – Vipava imajo kot spremljevalci prost vstop na bazen.

Varovanci varstveno delovnega centra Nova Gorica enkrat tedensko izvajajo vadbo na balinišču, Goriško društvo za osteoporozo pa enkrat tedensko vadi na kotalkališču.

V letu 2024 so bili skupaj z Medobčinskim društvom slepih in slabovidnih Nova Gorica soorganizatorji dogodka Tečem, da pomagam, ki se je odvil na stadionu.

Javni zavod za šport Nova Gorica deluje kot Področni center Goriška in koordinira šolska športna tekmovanja, na katerih sodelujejo tudi invalidi in otroci s posebnimi potrebami. V letu 2024 so bili soorganizatorji atletskega tekmovanja za otroke s prilagojenim programom, več učencev in dijakov se je udeležilo tekmovanj v namiznem tenisu in nogometu.

Ob dogodku Goriški festival trajnostne mobilnosti in športa so na prizorišču postavili igrišče in podlago za odbojko sede ter tako omogočili članom domačega kluba Odbojkarski klub Gorica, da so na dogodku predstavili svojo dejavnost.

Center za socialno delo Severna Primorska

Zaposleni so se udeležili dobrodelne prireditve »Tečem, da pomagam« v maju 2024.

Varstveno delovni center Nova Gorica

Košarkarska ekipa VDC Nova Gorica je nadaljevala s skupnimi treningi s Košarkarskim društvom Nova Gorica mladi. Ekipa košarkarjev je sodelovala tudi v mednarodnemu košarkarskemu prvenstvu »Bomba«, ki njihovo ekipo povezuje z ekipami iz območja Furlanije Julijske Krajine.

Na področju kulture je VDC Nova Gorica sodeloval s čezmejnim društvom Anffas iz Gorice ter Mednarodno operno akademijo Križ pri Trstu. Tekom leta so potekale gledališke vaje v prostorih društva Anffas z uporabniki z obeh strani meje. Pevski zbor VDC Nova Gorica pa je skupaj z Mednarodno operno akademijo Križ izvedel nastop v Kanalu ob Soči.

Javni zavod za turizem Nova Gorica in Vipavska dolina

Javni zavod za turizem Nova Gorica in Vipavska dolina ima v upravljanju grad Rihemberk za katerega je uvedle posebno tarifo s popustom za invalide. Na Sabotinu trenutno ne zaračunavajo vstopnin, v kolikor jih bodo uvedli, bodo za invalide nudili popust.

Društvo paraplegikov severne Primorske

V okviru kulturne dejavnosti se naši člani udeležujejo ogledov gledaliških predstav, ter ostalih kulturnih prireditev. V društvu izvajamo delavnice ročnih del, ter umetniškega ustvarjanja. Organizirali smo likovno delavnico z udeležbo likovnikov – invalidov iz celotne Slovenije, udeležujemo se tudi likovnih delavnic, ki jih organizirajo drugi.

Članom skozi vse leto omogočamo sodelovanje pri športnih in rekreacijskih aktivnostih, ki jih organiziramo. To so plavanje, kegljanje, namizni tenis, badminton, pikado in ročno kolesarjenje. Redno se udeležujmo tekmovanj v okviru Zveze paraplegikov Slovenije, tako v ekipnih kot posameznih kategorijah, prav tako se udeležujemo tudi mednarodnih tekmovanj.

Društvo KO-Rak.si

V letu 2024 smo nadaljevali z vadbo za bolnice z rakom dojk Vadirada. Redno se je udeležuje 27 žensk iz več občin Severnoprimorske regije.

Društvo Primorski Sonček

Društvo je bazenu Javnega zavoda za šport organiziralo paraplavanje. Na državnem prvenstvu v plavanju za invalide v Krškem so člani društva v različnih kategorijah osvojili skupno 6 medalj in sicer 5 zlatih in 1 bronasto. Članica, ki tekmuje v tenisu, se je udeležila več mednarodnih turnirjev ter državnega prvenstva za invalide v Ljubljani. Udeležila se je tudi tekmovanj, ki jih organizirala Teniška zveza v mladinski kategoriji. Dva starejša člana sta aktivna v številnih športnih disciplinah in tudi člana v ekipi za sedeči rokomet. V manjšem obsegu je društvo organiziralo tudi terapevtsko jahanje.

Medobčinsko društvo slepih in slabovidnih Nova Gorica (MDSSNG)

V letu 2024 je MDSSNG izvedlo:

* tridnevno likovno delavnico za svoje slepe in slabovidne člane,
* razstavo del, ki so nastala na tej delavnici (Kobarid, Bohinj, Oglej, Umag),
* oglede različnih gledaliških predstav, razstav in prireditev,
* soorganizirali so rekreativni prireditvi Tečem, da pomagam (prvič mednarodno) in Kolesarim, da pomagam,
* slepim in slabovidnim so omogočili treninge in rekreacijo v steznem kegljanju, vrtnem kegljanju, pikadu in organizirali pohode,
* slepim in slabovidnim so omogočili, da so se udeležili verskih srečanj.

Društvo UNITRI Nova Gorica

Društvo UNITRI Nova Gorica je svoje delovanje izvedlo skladno s Programom, ki so ga pripravili za študijsko leto. V letu 2024 so organizirali 7 strokovnih ekskurzij z ogledi kulturnih in religioznih spomenikov, dopolnjenih z ustreznimi predavanji. Pripravili so razstave izdelkov njihovih članov in 3 slovesnejše družabne dogodke. Pri pripravi dogodkov upoštevajo aktualne okoliščine in interese članov. Skrbijo, da so njihovi člani dejavni in vključeni v lokalno okolje.

Društvo gluhih in naglušnih Severne Primorske

Društvo je v okviru posebnega socialnega programa »Kultura gluhih« pripravila novo gledališko točko z naslovom »Meja«.

Društvo vojnih invalidov Severne Primorske

Program, ki ga izvajajo v Društvu vojnih invalidov Severne Primorskeje namenjen vojnim invalidom Organizirali so rekreacijo in tako članom omogočili ohranjanje psihofizične kondicije oziroma da le-ti ostanejo aktivni in v dobri formi in tako prispevajo k dobremu počutju in ohranitvi zdravja. Program so izvajali s ciljem, da postane rekreacija pomemben del življenja vojnih invalidov in da bi se za rekreacijo odločilo čim več vojnih invalidov. Razvijali so panoge kot so strelstvo, pikado in šah, saj predstavlja šport tudi druženje, izmenjavo mnenj in samopomoč med invalidi.

Društvo za pomoč osebam s posebnimi potrebami Stara Gora

Društvo za pomoč osebam s posebnimi potrebami je skupaj s društvom Sožitje, Oddelkom za invalidno mladino in rehabilitacijo ter VDC Stara Gora in Nova Gorica ter italijanskim društvom Anffas organiziralo in izvedlo v mesecu oktobru 2024 čezmejni tradicionalni pohod »Marcia della solidarieta – Pohod solidarnosti«. Pot je vodila od ustanove Anffas- Gorica (Italija, Občina Gorica), preko mejnega prehoda Rafut (Slovenija, Mestna občina Nova Gorica), Občine Šempeter-Vrtojba in nazaj do startnega mesta. Društvo je sodelovalo z društvom Sožitje, VDC Nova Gorica in društvom Anffas iz Gorice (IT) pri organizaciji in izvedbi skupnega projekta gledališke dejavnosti uporabnikov.

ŠENT – Goriška regija

V Dnevnem centru za ljudi s težavami v duševnem zdravju uporabniki sodelujejo na športno-rekreativnih dejavnostih, ki potekajo po rednem programu. Udeležujejo se gledaliških predstav SNG ter Filmskega gledališča (abonma), različnih kulturnih prireditev, razstav, sodelujejo na likovnih delavnicah in ex-tempore. V okviru Festivala duševnega zdravja so v Goriški knjižnici Franceta Bevka postavili razstavo likovnih in ročnih del Umetnost in duševno zdravje.

Uporabniki iz treh Šentovih programov (Terensko delo z uporabniki prepovedanih drog, Dnevni center za uporabnike prepovedanih drog, Stanovanjska skupina za mlade) ter društva Ozara, so se tedensko sestajali na športnih srečanjih (treningih), kjer so imeli možnost igranja nogometa, košarke ali badmintona.

V rednem programu Dnevnega centra za uporabnike prepovedanih drog in Terenskega dela z uporabniki prepovedanih drog so tedenske rekreativne dejavnosti, ki se jih je tudi v letu 2024 udeleževala skupina uporabnikov.

**ZAKLJUČEK**

V poročilo o izvajanju aktivnosti iz SND smo vključili tiste aktivnosti, ki so bile izvedene v letu 2024. Tudi v letu 2024 je bilo na področju izenačevanja možnosti invalidov in njihovega aktivnega vključevanja v družbo veliko narejenega. Skupaj z invalidskimi društvi in organizacijami (vladnimi ter nevladnimi) stremimo k povezovanju in medsebojnemu sodelovanju. Razumevanje njihovih specifičnih potreb je ključnega pomena pri hitri in učinkoviti odpravi ovir v lokalnem okolju, bodisi tistih vezanih na fizično dostopnost ali dostopnost do informacij ter storitev. V občinski upravi je vse bolj prisotno zavedanje o pomembnosti vključevanja omenjenih skupin pri načrtovanju projektov in investicij, kar potrjuje tudi izvedba nekaterih nalog in aktivnosti iz SND.

Gradivo pripravili:

Tamara Simčič (Oddelek za družbene dejavnosti Mestne občine Nova Gorica) in Ana Kobe (Oddelke za okolje, prostor in javno infrastrukturo) v sodelovanju z oddelki in službami občinske uprave, javnimi zavodi, katerih ustanoviteljica je MONG, drugimi javnimi zavodi in nekaterimi invalidskimi ter nevladnimi organizacijami.